有軌電車

有軌電車係一種行軌道嘅交通工具，輕過火車。通常係市區裏面行，或者連住唔同嘅村落，市鎮。電車同火車唔同嘅地方係佢通常起響街上面，有時會預一啲綫畀佢專用。唔少電車綫都冇站台，有時行過街就係。用噉嘅設計，條街路就可以同時容得落電車、行人、同其他車一齊用。

有軌電車主要有兩種嘅供電方式，一種係車頂電纜通過接觸集電弓/集電桿供電，另一種係第三軌供電。早期嘅電車有試過用動物或者內燃機車做動力，但係今日已經好少見。

歷史 

第一條用於客運嘅路面有軌車，係1807年喺英國啟用嘅公共馬車。1828年，美國馬里蘭州巴爾的摩修建咗第一條有軌馬車綫路，之後紐約同新奧爾良分別喺1832年同1834年開通咗類似嘅綫路。1873年，三藩市起咗條有軌車綫路，不過係用鋼纜拉住部車行，所以嚴格來講唔算係電車。同一時期，喺一啲城市道，出現咗用小型窄軌蒸汽機車牽引嘅市內有軌交通。

1879年，德國工程師西門子喺柏林工業展上面首先嘗試用電力帶動軌道車輛。之後俄國嘅聖彼得堡、加拿大嘅多倫多都試過開通有軌電車嘅商業運營。匈牙利嘅布達佩斯喺1887年建立咗第一個有軌電車系統。1888年，美國維珍尼亞州嘅列治文亦都開通咗有軌電車。

中國最早嘅有軌電車，係1899年由德國西門子公司喺北京修建嘅、連接馬家堡火車站同永定門嘅有軌電車。1904年，香港開通有軌電車，此後設有租界或成爲通商口岸嘅各個中國城市都相繼開通有軌電車。天津同上海嘅有軌電車先後喺1906年同1908年開通。之後，日本同俄國相繼喺大連、哈爾濱、長春、瀋陽等城市開通有軌電車綫路。北京嘅市內有軌電車喺1924年開通。1956－1958年，鞍山開通有軌電車。

有軌電車喺20世紀初風行一時。但自從1950年代起，私家車、巴士同其他路面交通逐漸普及，加上汽車生產商嘅推波助瀾，唔少有軌電車系統陸續停運、拆卸。有軌電車網絡喺北美、英國、西班牙等地幾乎完全消失，但係喺瑞士、德國、波蘭、奧地利、意大利、比利時、荷蘭、日本、千里達、泰國等國，有軌電車網絡重保養良好。

近年來，大眾開始知道私家車太多會引起空氣污染、汽油依賴、泊車難等種種問題。唔少政府因此改變原先過度依賴汽車嘅交通規劃。巴士由於同其他車共用路面，提唔到好高速度。而地鐵成本高，用喺市郊無實際。於是有軌電車嘅優點越來越明顯。從1970年代末起，部份無有軌電車嘅地方喺政府做過硏究之後，開始建造新嘅有軌電車線。好多重有有軌電車嘅城市亦增加線路，或者將原有系統現代化。

低地臺有軌電車喺1990年代出現。乘客上落低地臺有軌電車嘅時候唔使上落梯級，大大方便殘障人士搭車。

2001年，鞍山有軌電車停運。到此，中國重有舊時有軌電車嘅城市剩返大連同長春。2006年，天津濱海新區引入法國産嘅膠輪導向電車Translohr，用來運營天津開發區導軌電車一號線。部份媒體將伊種膠輪導向電車稱為有軌電車，但係膠輪導向電車嘅膠輪同軌道淨係起導向嘅作用，並無行駛同承重嘅功能，同真正意義上嘅有軌電車有本質嘅區別。2007年尾，大連駁通現有嘅兩條電車綫路。2009年，上海浦東新區亦都引入膠輪導軌電車。2012年3月，瀋陽有軌電車系統開工，8月投入運營，瀋陽消失咗近四十年嘅有軌電車，又返到市民嘅生活入邊。同一年，蘇州高新區開始興建蘇州高新區有軌電車，遞時會同蘇州現有嘅軌道交通接駁。另外，北京最近引入一種以第三軌供電，但保留咗集電桿嘅仿古式電車，從而喺形式上恢復咗部分「有軌電車」路綫作爲一種文化象徵來紀念。

2014年12月，廣州嘅海珠環島有軌電車試營運。

雙層有軌電車 

目前全球只有三座城市嘅有軌電車系統重有雙層電車。依三座城市分別係香港、英國黑池同埃及亞歷山大港。其中香港電車更加係全球唯一全部採用雙層電車嘅系統。

有軌電車嘅優點

一公里有軌電車線所需嘅投資通常只係一公里地下鐵路嘅三分之一，因此對於中型城市或者人口唔密集嘅地區來講，有軌電車係實用而廉價嘅選擇；
 唔使挖掘地底隧道，車站唔需要高價環控設備，乘客上落車唔使行好遠；
 有軌電車一般同汽車共用路權，唔使起架空路軌，慳街道空間；
 因為有軌道引導，所以駕駛操作容易過無軌電車；
 有軌電車以電力推動，車輛唔會排放廢氣。

有軌電車嘅缺點
 因為要設軌道同電網，建設成本高過無軌電車，對小型城市來講財政負擔幾重下；
 受軌道同電網限制，行駛冇無軌電車咁靈活，
 路軌佔用路面，其他路面交通通常要讓條行車線出來畀有軌電車；
 速度同載客量都比唔上地鐵；
 一部車發生意外可能會造成全線癱瘓。

無軌電車
 香港電車
 火車轆
交通工具